لیکن اس فضل و کمال ،اس وسعت علم اور اس دقت ِنظر کے باوجود حدیث بیان کرنے میں حد درجہ محتاط تھے ، محمد بن علی راوی ہیں کہ صحابہ کی جماعت میں حضرت عبد اللہ ابن عمرؓ سے زیادہ حدیث بیان کرنے میں کوئی محتاط نہ تھا ، وہ حدیث میں کمی و بیشی سے بہت ڈرتے تھے ، ابو جعفر کا بیان ہے کہ عبد اللہ ابن عمرؓ رسول اللہ ﷺ کی حدیثوں میں کمی و زیادتی سے بہت زیادہ خائف رہتے تھے ، سعید اپنے والد کی زبانی بیان کرتے ہیں کہ حدیث نبوی میں عبد اللہ ابن عمرؓ سے زیادہ محتاط میری نظر سے کوئی نہیں گذرا ، اس لیے آپ عام طور پر حدیث بیان کرنے سے گریز کرتے تھے ، مجاہد کا بیان ہے کہ مدینہ کے راستہ میں میرا اور عبد اللہ ابن عمرؓ کا ساتھ ہوا ، اس درمیان میں انھوں نے صرف ایک حدیث بیان کی ، امام شعبی کا بیان ہے کہ میں ایک سال تک عبد اللہ بن عمر کے پاس بیٹھا؛ لیکن انھوں نے کوئی حدیث نہیں بیان کی ، اس کا یہ مقصد نہیں ہے کہ وہ روایت حدیث کو برا سمجھتے تھے یا کم بیان کرتے تھے ؛بلکہ بلا ضرورت نہیں بیان کرتے تھے ۔
Entity: شعبی — Type: /person